b'\n_START_ARTICLE_\nCan Masferrer (Riudarenes)\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular i amb un pis superior, teulada a doble vessant, teula \xc3\xa0rab i cornisa catalana. El portal i finestres s\xc3\xb3n quadrangulars amb brancals, llinda i ampit de pedra. La porta principal t\xc3\xa9 la inscripci\xc3\xb3 de "Pere Masferrer i l\'any 1703", en una finestra, la llinda data de 1732. Tota la construcci\xc3\xb3 \xc3\xa9s de ma\xc3\xa7oneria arrebossada i pintada. Per la part posterior de l\xe2\x80\x99edifici, a diferent nivell degut al pendent del terreny on es troba edificat, hi ha una entrada i diverses obertures. Hi ha dos habitatges, el dels masovers i al costat una altra construcci\xc3\xb3 m\xc3\xa9s recent, en l\xe2\x80\x99entrada de la qual hi ha una reixa de ferro forjat damunt la porta amb la data de 1882. L\xe2\x80\x99interior conserva for\xc3\xa7a l\xe2\x80\x99estructura original per\xc3\xb2 hi ha hagut canvis perqu\xc3\xa8 una part de la casa s\xe2\x80\x99ha destinat a bar-restaurant.\n_START_SECTION_\nHist\xc3\xb2ria\n_START_PARAGRAPH_\nA partir de 1747 s\'inici\xc3\xa0 la construcci\xc3\xb3 del nucli urb\xc3\xa0 de l\'Esparra, fins llavors nom\xc3\xa9s constitu\xc3\xaft per l\'esgl\xc3\xa9sia, la rectoria  Mas Masferrer. Va ser aquest any que Antoni Masferrer va vendre un tros de terra per 300 lliures a Esteve Clos incloguent una s\xc3\xa8rie de condicions sobre les normes d\'edificai\xc3\xb3. All\xc3\xad s\'hi va construir el mas Pujat\xc3\xb3. l\'any 1760, Masferrer va vendre dos trossos m\xc3\xa9s de terra que donaren lloc a Can Periques i Cal jornaler. M\xc3\xa9s tard, el 1774 encara en vengu\xc3\xa9 un altre de l\'anomenat camp de la pla\xc3\xa7a que va donar lloc a Can Roquet.'